## El CCCC presenta ‘Amfíbia’ una peça escènica que proposa imaginar noves mirades cap a la gestió de l’aigua i del territori

*** ‘Amfíbia’ és un projecte de Claudia Campos i Claudio Burguez, artistes afectats per la riuada de 2024, que unix ciència i art en el marc de l’exposició ‘La huella de la DANA en la práctica artística’
* La peça es presenta este dijous 13 de novembre, a les 18:00 hores, en el Centre del Carme**

El Centre del Carme Cultura Contemporània (CCCC) presenta este dijous, 13 de novembre, l’estrena d’‘Amfíbia’, una peça escènica, obra de Claudia Campos i Claudio Burguez, que conjumina art i ciència per a imaginar noves mirades cap a la gestió de l’aigua i del territori.

La peça, que es presenta dins del programa públic de la mostra ‘La huella de la DANA en la práctica artística’, és un híbrid entre la conferència performativa i la conversa transversal amb diferents sabers i pràctiques professionals com la biologia, la geologia i l’urbanisme.

El director gerent del Consorci de Museus de la Comunitat Valenciana, Nicolás Bugeda, explica que “l’exposició de la petjada de la DANA i el seu programa públic és el resultat d’un treball no solament d’investigació, sinó també de mediació, d’acompanyament dels artistes afectats per la riuada als quals estem donant suport i visibilitat”.

“El concepte de l’amfibi, en el qual treballem des de 2021 en el nostre projecte ‘Turia, el loco’ es referix a la necessitat de transformació, d’adaptació al medi, a la idea de metamorfosi”, expliquen els artistes i afigen que “el títol de la peça es referix també a l’evolució artística després de la DANA, com la nostra investigació que partia ja fa quatre anys en el CCCC sobre el riu Túria, es transforma hui en esta peça que conjumina altres sabers entre la ciència i l’art”.

En l’obra participen també els artistes visuals, Juan Sebastián López Galeano, Carlos Molina i María Victoria Parada, l’escenògrafa Vir Roig Hernández, acompanyats per la biòloga Lucía Moreno, l’arquitecte i urbanista, Pau Mendoza i la geòloga Laura Martínez.

El projecte Amfíbia té el seu antecedent en ‘Turia, el loco’, una residència d’investigació i creació de Claudia Campos i Claudio Burguez en el Centre del Carme, en el marc d’Estètiques Transversals d’Idensitat que ficcionava la riuada de 1957. D’esta residència van sorgir tres peces: una dramatúrgia, un llibre-objecte i el projecte ‘València, amfíbia’, que reflexionava sobre les relacions entre l’art i la naturalesa en una ciutat.

Part de l’escriptura elaborada durant eixe procés va ser portada a escena el 17 i 18 d’octubre de 2024, uns dies abans de l’arribada de la riuada. La vesprada del 29 d’octubre part de l’equip d’‘Amfíbia’ es trobava en la serra de Chiva i eixa vivència va modificar radicalment tant els continguts com les seues maneres de vincular-se amb l’obra.

D’esta experiència sorgix la vídeo-creació que envolta l’escenografia d’‘Amfíbia’. A partir d’imatges reals de l’esdevingut en les inundacions, alterades per la IA generativa, estos visuals, juntament amb diferents objectes, així com una il·luminació especial introduïxen l’espectador com a part de la peça.

“L’art ens dona un permís especulatiu, un exercici d’imaginació que ens permet acostar-nos a la ciència des del sensorial i des de la cura, ens obri altres vies de comprensió”, expliquen els artistes.

**La petjada de la DANA en la pràctica artística**

‘Amfíbia’ forma part del programa públic de l’exposició ‘La huella de la DANA en la práctica artística’, organitzada pel CMCV i que reunix les veus de 43 artistes afectats per la riuada del passat 2024. En el marc del seu programa Cultura Resident, del 6 al 20 de novembre se celebraran taules redones en el CCCC, Open Studios amb visites als estudis en els territoris afectats per les inundacions, una visita a les residències PLUTO, trobades entre artistes i agents locals, nacionals i internacionals.

Fecha: 11/11/2025